Boeing X-45

**Boeing X-45** UCAV (**U**nmanned **C**ombat **A**ir **V**ehicle) er et haleløst, ubemannet jetdrevet eksperimentfly konstruert av Boeing for USAs flyvåpen USAF og forsvarets forskningsavdeling DARPA (**D**efense **A**dvanced **R**esearch **P**rojects **A**gency).

## Historie

### Bakgrunn
Det militære programmet J-UCAS (**J**oint **U**nmanned **C**ombat **A**ir **S**ystems) er et samarbeidsprosjekt mellom DARPA, flyvåpenet og marinen (USN). Programmets formål er å forske på og utvikle et ubemannet kampfly som kan utføre oppdrag på egen hånd (uten fjernstyring). Et av prosjektene i J-UCAS er Boeing X-45.

### X-45A
24. mars 1999 ble Boeing valgt som konstruktør av X-45A. På tross av at X-45 var et militært prosjekt, stilte NASA med hangar og teknisk ekspertise ved Dryden Flight Research Center i California. Det første X-45A ble levert til Dryden i november 2000, og det andre ankom mai 2001. Jomfruturen ble gjennomført 22. mai 2002, og varte i 14 minutter. X-45A klatret til en høyde på cirka 2300 meter (7&nbsp;500 fot) og oppnådde en hastighet på 360 km/t. 

18. april 2004 utførte X-45A et selvstyrt bombetokt mot et øvingsmål i California. Våpenet som ble sluppet var en GPS-styrt 113 kilos smartbombe, og den traff bakken som planlagt, like ved øvingsmålet. Bomben ble sluppet fra 10&nbsp;670 meters høyde (35&nbsp;000 fot), og X-45A hadde en hastighet på omkring 800 km/t. Dette var første gang et presisjonsvåpen ble sluppet av et ubemannet selvstyrt fly.

I august 2005 etter 64 testflyvninger var testprogrammet for de to X-45A-flyene gjennomført uten uhell, og de er nå utstilt på henholdsvis Smithsonian National Air and Space Museum i Washington D.C., og National Museum of the U.S. Air Force ved Wright-Patterson Air Force Base i Dayton, Ohio.

### X-45B/C/N
I 2003 ble videreutviklingen av X-45A til X-45B kansellert, og arbeidet fortsatte i stedet på X-45C. 18. november 2004 mottok Boeing den første motoren til X-45C som fabrikken skulle bygge 3 eksemplarer av. Jomfruturen var planlagt til begynnelsen av 2007, men budsjettkutt førte til kanselleringen av C-versjonene i 2006. Marinen var fortsatt interessert i prosjektet, og Boeing modifiserte designen av X-45C for å tilpasse flyet til hangarskip-operasjoner. Denne versjonen fikk navnet X-45N, men tapte konkurransen om kontrakten. En fullskalamodell av X-45C ble bygd, men ingen flyvedyktige eksemplarer ble ferdigstilt.

## Formål
X-45A var bygd for å teste styresystemene og konstruksjonsprinsippene for et fremtidig ubemannet kampfly. Det skulle utføre selvstendige flyvninger og slippe bomber mot bakkemål. Programmet skulle undersøke om et ubemannet kampfly var teknisk og økonomisk gjennomførbart.

## Design
X-45 er utstyrt med vektorstyrt jetstråle som eliminerer behovet for vertikale finner med sideror, noe som reduserer luftmotstanden og synligheten på radar. Flyet er elektrisk styrt, med unntak av nesehjulstyringen. Det har to våpenrom, men det ene er benyttet til instrumenter. Det andre våpenrommet har dører, og kan frakte presisjonsvåpen. Styresystemet kan på egen hånd velge den mest hensiktsmessige ruten til målet, og gjennomfører bombeslipp-sekvensen automatisk etter at bekreftelse fra bakkekontrollen er mottatt.

## Spesifikasjoner

### X-45A
**Dimensjoner**

* **Mannskap:** Ubemannet
* **Lengde:** 8,08 m
* **Høyde:**  1,13 m
* **Vekt:** 5&nbsp;530 kg
***[[Vingespenn]]:** 10,3 m

**Ytelse**

* **Motor:** 1 Honeywell F124-GA-100 turbofan
* **Skyvekraft:** 28 kN
* **Toppfart:** Mach 0,75
* **Maks operasjonshøyde:** 10&nbsp;700 m (35&nbsp;000 fot)
* **Rekkevidde:** 920 km

### X-45C
**Dimensjoner**

* **Mannskap:** Ubemannet
* **Lengde:** 11,9 m
* **Høyde:**  1,2 m
* **Vekt:** 16&nbsp;600 kg
***[[Vingespenn]]:** 14,9 m

**Ytelse**

* **Motor:** 1 General Electric F404-GE-102D turbofan
* **Skyvekraft:** 31 kN
* **Toppfart:** Mach 0,85
* **Maks operasjonshøyde:** 12&nbsp;200 m (40&nbsp;000 fot)
* **Rekkevidde:** 2&nbsp;400 km

## Kilder
*NASA – American X-vehicles, An Inventory—X-1 to X-50 (side 55) Utgitt 2003 (pdf) Besøkt 20. mars 2015
*GlobalSecurity.org: X-45 UCAV (sist oppdatert 30. januar 2006) Besøkt 20. mars 2015
*National Museum of the USAF - Factsheet: Boeing X-45A J-UCAS Besøkt 20. mars 2015